C 465/142
SK
Úradný vestník Európskej únie
6.12.2022
Štvrtok 5. mája 2022
AG.
keďže EÚ a jej misie v rámci spoločnej bezpečnostnej a obrannej politiky boli vystavené dezinformačným kampaniam a naliehavo potrebujú prostriedky na účinnú strategickú komunikáciu; keďže dezinformácie zašli až tak ďaleko, že falošne obvinili francúzsku armádu z masového vraždenia v oblasti Gossi v Mali, hoci dôkazy ukazujú, že za príšerne zavádzajúci vyfabrikovaný dôkaz sú zodpovední Malijčania a cudzinci podozriví z príslušnosti k Wagnerovej skupine;
AH. keďže v dôsledku početných obštrukcií zo strany malijských prechodných orgánov dospeli medzinárodné subjekty k záveru, že podmienky na pokračovanie ich vojenského zapojenia v Mali už nie sú splnené;
AI. keďže európske a medzinárodné subjekty sa na žiadosť svojich afrických partnerov dohodli, že budú pokračovať v spoločnej akcii proti terorizmu v regióne Sahel vrátane Nigeru a Guinejského zálivu, a začali s nimi politické a vojenské konzultácie s cieľom stanoviť podmienky tejto spoločnej akcie do júna 2022;
AJ.
keďže situácia v regióne Sahel je úzko prepojená so situáciou v Guinejskom zálive; keďže pirátstvo naďalej predstavuje bezpečnostnú hrozbu v Guinejskom zálive; keďže Rada predĺžila vykonávanie koordinovanej námornej prítomnosti v Guinejskom zálive o dva roky;
1. dôrazne odsudzuje násilie a straty na životoch v západnej Afrike a sahelskom regióne vrátane zneužívania páchaného v rámci vojenských operácií a vyjadruje znepokojenie nad zvýšenou nestabilitou v regióne Sahel, ktorá podkopáva bezpečnosť a stabilitu dotknutých krajín a ktorá má hlboké regionálne a medzinárodné dôsledky; vyjadruje solidaritu a sústrasť rodinám všetkých obetí teroristických útokov v celom regióne; opätovne vyjadruje svoju silnú podporu obyvateľom západnej a sahelskej Afriky a ich snahám o mier, ľudské práva, bezpečnosť, stabilitu, hospodársky rozvoj a sociálny a demokratický pokrok; vzdáva hold početným snahám miestnych a medzinárodných aktérov zameraným na podporu mieru a pokroku v celom regióne; uznáva, že bezpečnostná situácia v regióne Sahel je naďalej obrovskou výzvou a že mnohí civilisti trpia nedostatkom bezpečnosti a stali sa obeťami teroristických útokov;
2. zdôrazňuje, že komplexná reakcia na výzvy, ktorým čelí západná Afrika a Sahel, si vyžaduje koordináciu medzi bezpečnostnými, klimatickými, rozvojovými a obchodnými politikami;
3. vyjadruje hlboké znepokojenie nad stavom demokracie v regióne Sahel a nad nedávnymi štátnymi prevratmi v tomto regióne; vyzýva všetkých vodcov prevratov, aby stanovili jasné limity trvania prechodných politických období, zabezpečili rýchly návrat k ústavnému poriadku, právnemu štátu a civilným vládam a uľahčili organizáciu transparentných a inkluzívnych volieb;
4. dôrazne opakuje svoj postoj, že akákoľvek dlhodobá bezpečnostná a politická spolupráca s aktérmi EÚ si bude vyžadovať realistické harmonogramy návratu k demokracii vrátane jasných a merateľných míľnikov; pripomína, že v prípade neexistencie takýchto realistických harmonogramov bude akákoľvek budúca spolupráca s aktérmi EÚ spochybnená;
5. konštatuje, že štátne prevraty podkopávajú úsilie o posilnenie právneho štátu a presadzovanie demokratickej legitimity vládnych opatrení; zdôrazňuje, že skutočný prechod k demokracii a reforma musia prebiehať pod civilným vedením a musia umožniť plné a aktívne zapojenie organizácií občianskej spoločnosti, žien, mladých ľudí a opozičných strán; naliehavo vyzýva orgány v západnej a sahelskej Afrike, aby rešpektovali a chránili slobodu médií a slobodu zhromažďovania, združovania a prejavu;
6. zdôrazňuje, že v celom regióne sú potrebné skutočné národné dialógy, do ktorých sa zapoja všetky sektory občianskej spoločnosti, aby sa načrtla jasná budúca vízia demokracie vrátane konkrétnych cieľov, na ktorých sa spoločne dohodnú a ktoré budú sledovať rôzne nevojenské a neštátne subjekty; vyzýva medzinárodné spoločenstvo, aby pomohlo uľahčiť takýto dialóg a ponúklo, že bude pôsobiť ako sprostredkovateľ;
7. zdôrazňuje, že jednota je najlepší spôsob, ako riešiť početné výzvy, ktorým región čelí; preto podporuje opatrenia oznámené AÚ a opatrenia prijaté spoločenstvom ECOWAS na obranu demokracie a právneho štátu;